ספר: חברות פורחת | פורטל תוכן מקצועי להורים וילדים
ספר לילדים בגיל הגן העוסק באהבת הטבע ותוך כדי כך מלמד את הקורא הצעיר מהי חברות אמת.
מאיה שלום 09.12.10
כתיבה:לאה ברב.
איורים:אינה קצב.
הוצאה:אוריון.
תיאור:ספר חדש לילדים, העוסק באהבת הטבע ותוך כדי כך מלמד את הקורא הצעיר מהי חברות אמת.
הספר "חברות פורחת" כולו שיר הלל לטבע החובק אותנו ולאהבת הזולת. לאה מסבירה כי האנישה פרחים על מנת לתאר סיטואציות חברתיות מחיי הילד. חוט השני החולף לכל אורכו של הספר הוא העיסוק בשימת לב לזולת ואיכפתיות, תוך חשיפת הילד ליופיו של הטבע.
הספר מיועד אמנם לבני הגילים 4-6, אולם גם קטנים וגדולים יותר ייהנו מן החריזה המשעשעת, מהסגנון הקולח, מהסיפור המרנין, ולא כל שכן מאיורי הטבע המרהיבים ועוצרי הנשימה שבו. הרקפת הביישנית, הכלנית היפה ועוד פרחים – כולם מככבים בספר העליז הפותח צוהר לעולם שבו אנו חיים, עולם שבו הילד נדרש להתמודד מדי יום על הזכות להיות אוהב ונאהב, לסייע לזולת, ולהיות הוגן והגון. מלבד המסר החינוכי שבספר, העלילה עצמה שובה ומרתקת, כך שקריאת הספר נעשית בחדווה ובהנאה רבה.
בדומה לספרה הקודם, "אבטיח אדום מתוק", ספרה החדש נוגע בחוויותיו והתלבטויותיו היום יומיות של הילד. עם זאת, בספר "חברות פורחת" יש התמקדות רבה יותר ביחסי אדם וחברו, ובעולם הטבע. מסבירה לאה ברב: "מאז ומעולם אני אוהבת להעשיר את נפש הילד ולפתח אצלו את היכולת לראות ולהעריך את העולם שלפניו. לדעת לבקר ולבחון בעיניו הוא, מה טוב ובאיזה שביל ללכת, כיצד ליהנות ולהתפעל מהטבע הסובב אותנו".
בנוסף לסיפור עצמו, יש בספר מילון פרחים עם תמונות ושמות הפרחים שבספר. הדבר נועד ללמד את הילד להכיר את פרחי ארצנו, ולקרב את לבו אל הטבע.
לאה ברב, תושבת קריית מוצקין, אשת חינוך, ומחנכת שפרשה לגמלאות לאחר שלושים שנות עשייה חינוכית. לאה נולדה וגדלה בחיפה, אך חייה הבוגרים עברו בקריות עם בעלה וילדיה. היא חובבת אמנות על כל צורותיה. בעיקר היא אוהבת ילדים – "יצירות האמנות הנעלות והמתוקות ביותר". כתיבתה מביאה לידי ביטוי את אהבתה לילדים ולטבע, כשברקע שלושים שנות מעורבות בחיי הילד.
הספר הזכיר לבת הארבע שקראה בו אתהספר המפורסם של לוין קיפניס "שלושה פרפרים". הסיפור על הפרחים שמקיימים ביניהם יחסי חברות אכן דומים מאוד. האיורים צבעוניים ומרשימים ועושים חשק לקרוא בספר שוב ושוב.
עוד ספרי ילדים על חברות, עזרה והתחשבות: